Document ID: 32011R0249

KOMISIJAS REGULA (ES) Nr. 249/2011
(2011. gada 14. marts),
ar ko pieņem Padomes Regulā (EK) Nr. 577/98 paredzētā 2012. gada ad hoc moduļa specifikācijas par pāreju no darba uz pensionēšanos
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1998. gada 9. marta Regulu (EK) Nr. 577/98 darbaspēka izlases veida apsekojuma organizēšanu Kopienā (1) un jo īpaši tās 4. panta 2. punktu,
tā kā:
(1)
Ir nepieciešams visaptverošs un salīdzināms datu kopums par pāreju no darba uz pensionēšanos, lai pārraudzītu virzību uz stratēģijas “Eiropa 2020” un atvērtās koordinācijas metodes kopīgo mērķu sasniegšanu sociālās aizsardzības un sociālās integrācijas jomā. Abos procesos kā darbības prioritātes ir noteiktas aktīva novecošana un darba dzīves pagarināšana, īpaši saskaņā ar stratēģijas “Eiropa 2020” 7. pamatnostādni (“Dalības darba tirgū palielināšana un strukturālā bezdarba samazināšana”) un saskaņā ar atbilstīgu un ilgtspējīgu pensiju mērķi, ko Eiropadome pieņēma 2006. gada martā, pamatojoties uz Komisijas paziņojumu “Strādāsim kopā, strādāsim labāk. Jauni pamatnoteikumi sociālās aizsardzības un sociālās integrācijas politikas atvērtajai koordinācijai Eiropas Savienībā”.
(2)
Eiropas Parlamenta un Padomes 2006. gada 24. oktobra Lēmumā Nr. 1672/2006/EK, ar ko izveido Kopienas Nodarbinātības un sociālās solidaritātes programmu - Progress (2), tiek atbalstīta Eiropas Nodarbinātības stratēģijas īstenošana. Ar šo programmu no 2007. gada 1. janvāra līdz 2013. gada 31. decembrim finansiāli atbalsta Eiropas Savienības mērķus nodarbinātības un sociālo lietu jomās. Pensiju jomā programmā paredzēta politikas analīze, statistikas informācija un konsultācijas.
(3)
Komisijas 2008. gada 23. aprīļa Regulā (EK) Nr. 365/2008, ar ko pieņem 2010., 2011. un 2012. gada ad hoc moduļu programmu darbaspēka izlases veida apsekojumam, kas paredzēts Padomes Regulā (EK) Nr. 577/98 (3), ir iekļauts ad hoc modulis pārejai no darba uz pensionēšanos. Jādefinē mainīgo lielumu saraksts šim modulim.
(4)
Jāatsaucas uz 12. panta 3. punktu Eiropas Parlamenta un Padomes Regulā (EK) Nr. 223/2009 (4) par statistikas datu kvalitātes ziņojumiem un Komisijas Ieteikumu 2009/498/EK (5) par ziņojuma struktūru.
(5)
Šajā regulā paredzētie pasākumi ir saskaņā ar Eiropas Statistikas sistēmas komitejas atzinumu,
IR PIEŅĒMUSI ŠO REGULU.
1. pants
Pielikumā izklāsta sīki izstrādātu 2012. gada ad hoc moduļa par pāreju no darba uz pensionēšanos mainīgo lielumu saraksts.
2. pants
Šī regula stājas spēkā septītajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir piemērojama visās dalībvalstīs.
Briselē, 2011. gada 14. martā

Labels: 9
19